Diari Oficial de la Generalitat Valenciana


Sumari del DOGV 4761, del 26-05-2004 (2004/5019)

RESOLUCIÓ de 13 de maig de 2004, de la Universitat d'Alacant, per la qual es convoca un curs selectiu de promoció interna per a l'accés a l'escala tècnica d'aquesta. Referència PI-02/2004.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4761

Data del DOGV
:   26-05-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/5019


Data del document
:   13-05-2004

Organisme emissor
:   Universitat d'Alacant

Tipus de document
:   Resolució

Descriptors 

:   * concurs administratiu
    * universitat
    * professió administrativa

RESOLUCIÓ de 13 de maig de 2004, de la Universitat d'Alacant, per la qual es convoca un curs selectiu de promoció interna per a l'accés a l'escala tècnica d'aquesta. Referència PI-02/2004. [2004/F5019]
  
Segons el que disposen l'article 22 de la Llei 30/1984, de 2 d'agost, de Mesures per a la Reforma de la Funció Pública; i l'article 37 i la disposició addicional quarta del Decret 33/1999, del Govern Valencià, que aprova el Reglament de Selecció, Provisió de Llocs de Treball i Carrera Administrativa del personal comprès en l'àmbit d'aplicació de la Llei de la Funció Pública Valenciana, aquesta universitat, fent ús de les competències que li atribueix l'article 20 de la Llei Orgànica 6/2001, d'Universitats, en relació amb l'article 2.2.e) d'aquesta, així com els estatuts d'aquesta universitat, acorda:
  
Convocar un curs selectiu de promoció interna per a l'accés a l'escala tècnica per a ocupar llocs d'administració especial d'informàtica en aquesta universitat, segons aquestes
  
Bases
  
1. Requisits dels aspirants
  
1.1. Per a ser admesos en les proves selectives, a més dels requisits ja acreditats en nomenaments anteriors, caldrà reunir els següents:
  
1.1.1. Tenir el títol de llicenciat, arquitecte, enginyer o equivalent o estar en condició d'obtenir-lo abans que acabe el termini de presentació de sol·licituds.
  
1.1.2. Haver prestat serveis efectius, durant dos anys com a mínim, com a funcionari de carrera en cossos o escales del grup B.
  
1.1.3. Ser titular i ocupar, amb destinació definitiva, llocs d'administració especial d'informàtica classificats com a A/B en aquesta universitat.
  
1.2. Les condicions a què es refereix l'apartat anterior caldrà reunir-les en el moment que acabe el termini de presentació d'instàncies i tenir-les durant tot el procés selectiu fins al moment de la presa de possessió.
  
2. Procediment de selecció
  
2.1. El procediment de selecció dels aspirants consistirà a fer un curs selectiu i superar les proves establides a continuació.
  
2.1.1. Primera fase. Curs selectiu. De caràcter obligatori i eliminatori, tindrà una durada de 120 hores, i es podrà ampliar amb accions complementàries que oportunament es descriuran.
  
Els programes i les matèries que integren el curs selectiu figuren en l'annex I d'aquesta convocatòria.
  
El curs començarà a partir del dia 1 de setembre de 2004.
  
Per a superar aquesta fase és requisit que els aspirants hagen assistit al 70% de les hores lectives, sumant les del curs i les de les accions complementàries.
  
El tribunal farà pública en el tauler d'anuncis de l'edifici del Rectorat i en la pàgina web d'aquesta universitat, la llista d'aspirants que hagen complit el requisit d'assistència establit en aquesta fase, junt amb la data de realització de la primera prova prevista en la fase següent d'aquest procés.
  
2.1.2. Segona fase. Proves. De caràcter obligatori i eliminatori, seran dues i consistiran en:
  
a) La realització d'un qüestionari amb quatre respostes alternatives en cada pregunta, de les quals només una serà la correcta, en què caldrà respondre preguntes relacionades amb la totalitat de la matèria continguda en el curs.
  
Es valorarà de 0 a 10 punts. Per a superar aquest exercici caldrà arribar a la puntuació que determine el tribunal.
  
El tribunal farà pública, en el tauler d'anuncis i en la pàgina web de la universitat, la llista provisional d'aspirants que hagen superat aquesta prova, i establirà un termini de 10 dies, comptadors a partir de l'endemà de la publicació, per a presentar-hi reclamacions.
  
En acabar aquest termini, es publicarà també la llista definitiva d'aspirants que l'hagen superat i se'ls citarà perquè en el termini de 10 dies naturals presenten al tribunal, a través del Registre General de la universitat, el treball a què es refereix l'apartat següent.
  
b) Elaboració d'un treball a elegir entre els que propose el tribunal durant el curs. Aquesta prova n'inclou l'exposició en acte públic davant del tribunal, que podrà formular les preguntes que, en relació amb el treball, crega convenients.
  
Es valorarà de 0 a 10 punts. Per a superar-lo serà necessari obtenir almenys 3 punts.
  
El tribunal farà pública, en el tauler d'anuncis i en la pàgina web de la universitat, la llista provisional d'aspirants que hagen superat aquesta prova, i establirà un termini de 10 dies, comptadors a partir de l'endemà de la publicació, per a presentar-hi reclamacions.
  
En acabar aquest termini, també es publicarà la llista definitiva d'aspirants que l'hagen superat.
  
El tribunal establirà prèviament les línies fonamentals amb les quals es valorarà el treball i l'exposició.
  
2.1.3. Perquè el curs selectiu siga avaluat, caldrà que l'aspirant supere les dues proves separadament. La puntuació total vindrà donada per la mitjana de les dues, que haurà d'igualar o superar els 5 punts perquè l'aspirant siga declarat apte.
  
Amb el resultat definitiu de la segona prova, el tribunal publicarà la relació d'aspirants declarats aptes.
  
3. Sol·licituds
  
3.1. Els qui vulguen prendre part en aquestes proves selectives hauran de fer-ho constar en una instància que els serà facilitada gratuïtament en el Registre General de la Universitat.
  
3.2. Les sol·licituds hauran d'estar dirigides al Servei de Selecció i Formació de la Universitat d'Alacant. El termini de presentació de les sol·licituds serà de 20 dies hàbils, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana. Cal presentar-les en el Registre General o en els registres auxiliars de la universitat. Les sol·licituds podran ser presentades de les maneres que estableix l'article 38.4 de la Llei 30/1992, de 26 de novembre.
  
El Servei de Selecció i Formació sol·licitarà al Servei de Gestió de Personal un certificat que acredite que els aspirants compleixen els requisits que exigeixen les bases 1.1.2 i 1.1.3.
  
3.3. Els aspirants hauran d'indicar en el quadre de la sol·licitud destinat a «Cos/escala o categoria», Tècnica; i en «Referència», PI-02/2004.
  
3.4. Si els aspirants volen fer els exercicis del procés selectiu en valencià, com consta en la base 2.1.2.a), hauran de fer-ho constar en el quadre A) de l'epígraf «Dades que cal consignar segons les bases de la convocatòria» de la sol·licitud. Si no ho fan així, s'entendrà que opten per fer els exercicis en castellà.
  
4. Admissió dels aspirants
  
4.1. En acabar el termini de presentació d'instàncies, el gerent dictarà una resolució que contindrà la relació provisional d'admesos i exclosos en el curs selectiu. En aquesta resolució caldrà fer constar els cognoms, el nom i el DNI de totes les persones aspirants.
  
4.2. Els aspirants exclosos podran solucionar els defectes que n'hagen motivat l'exclusió o fer les al·legacions que consideren oportunes, en el termini de 10 dies hàbils, comptadors a partir de l'endemà de la publicació de la llista provisional d'admesos i exclosos, d'acord amb el que estableix el Decret 33/1999.
  
4.3. Quan acabe el termini i hagen estat resolts els defectes, si escau, i vistes les al·legacions que corresponguen, es dictarà una resolució que contindrà la relació definitiva d'admesos i exclosos.
  
5. Presentació de documents i nomenament
  
5.1. En el termini de 20 dies hàbils comptadors des de l'endemà de la publicació de la relació definitiva d'aspirants que han superat el procés i que seran proposats per a ser nomenat funcionaris de carrera de l'escala tècnica de la Universitat d'Alacant, els aspirants proposats hauran de presentar en el Servei de Gestió de Personal una fotocòpia compulsada del títol acadèmic exigible segons aquesta convocatòria.
  
5.2. En cas que no es presente la documentació dins del termini indicat, o que els documents presentats siguen falsos, s'invalidaran les actuacions de l'aspirant i seran nuls els actes subsegüents del tribunal que el concernisquen, sens perjudici de les responsabilitats en què l'aspirant haguera pogut incórrer.
  
5.3. El president del tribunal enviarà còpia certificada de la relació definitiva d'aprovats al rector de la universitat, en la qual proposarà el nomenament dels aspirants com a funcionaris de carrera. El nomenament d'aquests com a funcionaris es farà per resolució d'aquest òrgan, que serà publicada en el Diari Oficial de la Generalitat Valenciana.
  
5.4. La presa de possessió es farà en el termini d'un mes, comptador des de la data de publicació del seu nomenament en el Diari Oficial de la Generalitat Valenciana, en el mateix lloc de treball que venien ocupant.
  
6. Tribunal
  
6.1. Els membres del tribunal i els seus assessors estaran subjectes, en règim i funcionament, al que estableixen l'article 22 i següents de la Llei 30/1992, de Règim Jurídic de les Administracions Públiques i del Procediment Administratiu Comú, a les causes generals d'abstenció i recusació contingudes en aquesta llei i al que preveu l'article 8 del Decret 33/1999, de 9 de març, del Govern Valencià, que aprova el Reglament de Selecció, Provisió de Llocs de Treball i Carrera Administrativa del personal comprès en l'àmbit d'aplicació de la Llei de la Funció Pública Valenciana.
  
Els membres del tribunal hauran de reunir, a més, els requisits previstos per l'article 13.4 del vigent text refós de la Llei de la Funció Pública Valenciana.
  
6.2. Amb anterioritat a la iniciació del curs selectiu, si escau, es publicarà una resolució amb el nomenament de nous membres del tribunal en substitució dels que n'hagueren perdut la condició.
  
6.3. Amb la prèvia convocatòria del president, es constituirà el tribunal, amb l'assistència del president i el secretari i la meitat, almenys, dels membres titulars o suplents.
  
6.4. Durant el procés selectiu, el tribunal resoldrà tots els dubtes que pogueren sorgir en l'aplicació d'aquestes normes, i també tot el que calga fer en els casos no previstos.
  
6.5. El tribunal podrà disposar la incorporació als seus treballs d'assessors especialistes per a les proves corresponents dels exercicis que consideren pertinents; la tasca d'aquests assessors estarà limitada a prestar la seua col·laboració en les respectives especialitats tècniques. La designació d'aquests assessors haurà de ser comunicada al rector de la universitat.
  
6.6. El tribunal qualificador adoptarà les mesures necessàries, en els casos que calga, perquè els aspirants amb discapacitat tinguen condicions similars a la resta de participants per a fer els exercicis. En aquest sentit, caldrà establir les adaptacions possibles en temps i forma per a les persones amb discapacitats que ho sol·liciten.
  
6.7. Pel que fa a comunicacions i altres incidències, el tribunal tindrà la seu en el Servei de Selecció i Formació de la universitat, en el campus de Sant Vicent del Raspeig, telèfon 070680556.
  
6.8. El tribunal s'haurà d'ajustar a la composició següent:
  
Tribunal titular
  
- President: el rector de la Universitat d'Alacant o persona en qui delegue.
  
- Dos representants de l'administració, un dels quals farà de secretari, i l'altre, de vocal.
  
- Dos representants de les organitzacions sindicals representatives en la Universitat d'Alacant, que faran de vocals.
  
Tribunal suplent
  
Amb la mateixa composició.
  
7. Consultes de la pàgina web
  
Aquesta convocatòria i els actes que se'n deriven que requerisquen ser publicats podran ser consultats en el web de la Universitat d'Alacant, en l'adreça: http://www.ua.es/va/servicios/seleccion\_ formacion/index.html#oferta\_plazas.
  
8. Norma final
  
Contra la convocatòria, les seues bases i tots els actes administratius que se'n deriven, els quals esgoten la via administrativa, hom pot interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors a partir de l'endemà de la publicació, d'acord amb el que estableixen l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'article 22 de la Llei Orgànica 11/1983, de 25 d'agost, de Reforma Universitària, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Prèviament, hom podrà interposar, en el termini d'un mes, comptador a partir de l'endemà de la publicació d'aquesta convocatòria, recurs potestatiu de reposició davant el rector, d'acord amb el que disposa l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, redactat d'acord amb la Llei 4/1999, de 13 de gener. Tot això, sens perjudici que s'utilitze qualsevol altra via que es considere oportuna.
  
Davant les actuacions del tribunal, hom podrà interposar un recurs d'alçada, previst per l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, redactat d'acord amb la Llei 4/1999, de 13 de gener, en el termini d'un mes, comptador des de l'endemà de les publicacions o notificacions.
  
El recurs podrà ser interposat davant l'òrgan que haja dictat l'acte que s'impugna o davant el rector com a òrgan competent per a resoldre'l.
  
Alacant, 13 de maig de 2004.- El gerent: Rafael Carrillo Paños.
  
ANNEX I
  
Continguts que es desenvoluparan en el curs
  
Mòduls comuns a totes les administracions
  
C.1. Mòdul: legislació bàsica: 20 hores
  
- La Llei Orgànica 6/2001, de 21 de desembre, d'Universitats.
  
- Projecte d'estatuts.
  
- Responsabilitat de les administracions públiques. Responsabilitat administrativa.
  
- Protecció de dades de caràcter personal.
  
C.2. Mòdul: l'estratègia en les organitzacions: 15 hores
  
- L'anàlisi de l'entorn.
  
- La planificació estratègica i les seues fases.
  
- Canvi cultural i lideratge estratègic.
  
- Estratègies basades en noves tecnologies.
  
C.3. Mòdul: metodologia del treball: 15 hores
  
- Direcció i gestió de projectes (grans i petits, vida, planificació, instrument i tècniques).
  
Mòduls específics per a administració especial d'informàtica: perfil Oracle
  
E.1. Mòdul: modelització de sistemes d'informació: 20 hores
  
- Utilització d'eines Case (Oracle Designer 6i). Aplicació a un cas senzill.
  
- Estudi i anàlisi d'un cas complex.
  
E.2. Mòdul: El SGBDR Oracle: 30 hores
  
- Arquitectura d'Oracle.
  
- Entorn.
  
- Esquema d'objectius.
  
- Tipus de dades i funcions.
  
- Integritat de dades.
  
- Maneig de transaccions.
  
- Seguretat.
  
- Optimitzador.
  
- Disparadors.
  
- Procediments emmagatzemats.
  
E.3. Mòdul: programació amb PL/SQL: 10 hores
  
E.4. Mòdul: programació en internet amb Oracle: 10 hores
  
- Ús de paquets i vistes: estudi d'un cas pràctic senzill.
  
- Utilització del oo4o: estudi d'un cas complex.
  
Mòduls específics per a administració especial d'informàtica: perfil seguretat
  
E.1. Mòdul: introducció i conceptes bàsics: 12 hores
  
- Tipus de mitjans.
  
- Analitzador de xarxa tcpdump, sintaxi pcap.
  
- El protocol ARP. Els protocols IP i ICMP. El protocol TCP. El protocol UDP.
  
- Les tècniques de NAT. Les tècniques de tunelització.
  
E.2. Mòdul: eines d'anàlisi i diagnòstic: 10 hores
  
- Entorns de desenvolupament : Windows i Unix.
  
- Anàlisi de trànsit: analitzadors de xarxa, tcpreport.
  
- Simulacions: de càrrega (iperf), de paquets (nc, sing...)
  
- Control de la taxa de fragmentació IP.
  
- Anàlisi de connexions TCP en servidors.
  
- Control de qualitat en enllaços WAN.
  
- Eines polivalents.
  
E.4. Mòdul: xarxes privades virtuals VPN: 32 hores
  
- Introducció al sistema operatiu de xarxa IOS de Cisco.
  
- Xarxes privades virtuals VPN.
  
- Alta disponibilitat en xarxes privades virtuals: DMVPN.
  
- Qualitat de servei en xarxes VPN.
  
E.5. Mòdul: seguretat: 16 hores
  
- Seguretat en els accessos.
  
- Esquemes i eines de seguretat en encaminadors.